《伤女惠二月九日卒于天津医院，暂厝望海寺》
清代·郑孝胥

弥明才十三，别我已二年。岂知乃死别，一去更不还。

汝母有万恨，我怀抱千冤。小影宛如生，泪眼谁能看？

大错真铸铁，驱汝向天津。读书本有毒，将毒与汝吞。

自从别汝后，好语常联翩。时时寄手书，字体颇清端。

从姊学操琴，比姊尤熟闲。绝怪绝好洁，不饰而自妍。

同学诸女伴，爱之如弟昆。誇汝辄自喜，忆汝不忍言。

如何忽婴疾，宛转遂经旬。遣仆虽往迓，刺促心摇魂。

恶电从天来，鬼刀截我肝。从此与汝绝，回思深可怜。

我欲执汝手，汝手何从牵？我于抚汝面，空想悲啼颜；

我欲拭汝泪，却觅衣上痕；我于抱汝身，惟有三尺棺。

死生事则已，父女名空存。向来千万念，念念皆伤恩。

东坡四十九，烦恼悟无根。我何以乐天，悲哀念金銮。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。